冰井赋（以寒井阴固冰以时入为韵）
李冑 (Tang)
冰井皑兮星岁阑。冰候井于春泮。井含冰而昼寒。其质也。惟至贞而可鉴。其量也。惟极深而可观。夫其碧甃荧荧。清光炯炯。呀尔莫测。坚尔而静。闭土膏之潜脉。夺霜空之丽景。济时方候其献羔。利物不资于短绠。前王何以贵冰。而邺台尚开乎旧井。下视千尺。旁窥百寻。足使贪夫励志。君子戒心。或以虑危。则取象于履薄。或以思险。则取类于临深。岂徒远自穷谷。而纳于凌阴。其道有恒。其迹无固。当未用也。虽处幽而无闷。当其用也。虽向炎而不惧。纵居井之未深。亦在冰而守素。若乃天地闭。河海凝。风落木。霜寒冰。或呈六出以表符瑞。或因五行而见咎徵。宁比夫在坎窞而不耀。遇阳和而自升。故知井之为德。莫之可比。爰若汲引。于焉宾祭。是以颁之也遍。出之也时。虽应用而无倦。终待命于有司。东风可解。西陆可期。不以深而见弃。不以轻而见遗。侧玉盘而有望。仰金门而可入。质惟务施。固不恋于深山。道贵能行。亦何惭于改邑。懿夫吾王之政无不修。化无不及。犹虑霜雹之为灾。故冰井所以立。